To journalister og en fotograf fra TV2 Nord befinder sig lige nu tæt på den ukrainske grænse i Polen. I tirsdags kørte de fra Nordjylland mod den ukrainske grænse, og i Polen mødte de to pensionister fra Aars, Bjarne Sørensen og Ejvind Lassen, der er taget til den ukrainske grænse for at aflevere nødhjælp til ukrainere på flugt og hjælpe ukrainske flygtninge til Danmark. Torsdag aften stødte de ind i ukrainske Vira Omkydach fra Kharkiv, der befandt sig på en banegård i den polske by Rzeszow. De fandt ud af, at den ukrainske kvinde havde familie i Ribe, og derfor besluttede de sig for at tage hende med til Danmark. Deler hotelværelser Inden Vira Omkydach mødte de to pensionister på banegården, havde hun siddet 11 timer på banegården. Temperaturen var minus fem grader. Da alle hotelværelser var fuldt bookede i grænselandet mellem Polen og Ukraine, endte TV2 Nords tv-hold med at dele deres tre værelser. - Det er midt om natten, det er hundekoldt herude. Når vi nu havde de her værelser og kunne stuve os sammen, så var det klart, at det var det vi skulle gøre, siger TV2 Nords reporter i grænselandet Lisbet Christensen, der endte med at dele seng med den ukrainske kvinde fra togstationen. - Vi var så trætte, så vi sov bare, så det var ikke noget problem. Gør stort indtryk Lisbeth Christensen fortæller, at banegården i det sydlige Polen er tæt pakket med kvinder og børn, der er flygtet fra krigens rædsler i Ukraine. Flere af dem har næsten ikke nogle ting med på deres flugt, og det gælder også Vira Omkydach, som kun har en lille kuffert med svarende til en håndbagage i et fly. - Vi vidste godt, det var det, vi skulle ned til, men det gør alligevel stort indtryk, siger Lisbet Christensen. TV2 Nords to journalister og ene fotograf bliver i grænselandet mellem Polen og Ukraine fire og seks dage mere. Hør Lisbet Christensen fortælle mere om situationen i grænseområdet:

Opsummering:
Det var ikke muligt at finde et hotelværelse til en ukrainsk flygtning og to danske pensionister, så TV2 Nords hold delte deres tre værelser med dem.